
讻转讜讘讜转 讞 注"讘 - 驻讬专讜砖 砖讟讬讬谞讝诇抓

讻讬 转谞讬讗 [讻讗砖专 砖谞讜讬讬讛 讛讘专讬讬转讗] 讛讛讬讗 讛专讬 讝讛 讘讘专讻转 讛诪讝讜谉 诇讛爪讟专祝 诇砖诇讜砖讛 诇讝讬诪讜谉, 砖讗祝 讛讗讘诇 砖讛讜讗 讞讬讬讘 讘讝讬诪讜谉 讻讗讞专, 讬讻讜诇 诇讛讬讜转 诪诪谞讬谉 讛砖诇讜砖讛, 讜讗讜诇诐 讻讬 拽讗诪专 [讻讗砖专 讗诪专] 专' 讬讜讞谞谉 砖讗讬谉 讛讗讘诇讬诐 诪谉 讛诪谞讬谉 鈥� 讛专讬 讝讛 讘砖讜专讛, 讻砖注讜砖讬诐 砖讜专讛 诇谞讞诐 讗转 讛讗讘诇讬诐, 讜讗讬谉 砖讜专讛 讘驻讞讜转 诪注砖专讛, 讜注诇 讝讛 讗诪专 讻讬 讗讬谉 讛讗讘诇讬诐 谞诪谞讬诐 讘讬谞讬讛诐.


讜诪拽砖讬诐: 讜讗诇讗 讛讗 [讝讜] 砖讗诪专 专' 讬爪讞拽 讗诪专 专' 讬讜讞谞谉: 诪讘专讻讬诐 讘专讻转 讞转谞讬诐 讘注砖专讛, 讜讞转谞讬诐 诪谉 讛诪谞讬谉, 讜讘专讻转 讗讘诇讬诐 讘注砖专讛, 讜讗讬谉 讗讘诇讬诐 讘讛 诪谉 讛诪谞讬谉. 讻讬讜谉 砖谞讝讻专转 讻讗谉 讘专讻讛 鈥� 讘专讻讛 讘砖讜专讛 诪讬 讗讬讻讗 [讛讗诐 讬砖]? 讗诇讗 讜讚讗讬 专' 讬讜讞谞谉 诇讗 诇砖讜专讛 讛转讻讜讜谉! 讜诪砖讬讘讬诐: 讗诇讗 讻讬 拽讗诪专 [讻讗砖专 讗诪专] 专' 讬讜讞谞谉 讛专讬 讝讛 讘专讞讘讛, 讘讘专讻讛 砖讗讜诪专讬诐 讘专讞讘讛 砖诇讬讚 讘讬转 讛拽讘专讜转, 讻讗砖专 注讜专讻讬诐 砖诐 住注讜讚转 讛讛讘专讗讛 讜诪讘专讻讬诐 讘专讻讜转 砖讜谞讜转 诇谞讞诪转 讛讗讘诇讬诐, 讜砖诐 讗讬谉 讗讘诇讬诐 诪诪谞讬谉 注砖专讛.


讜诪拽砖讬诐 讜讗诇讗 讛讗 [讝讜] 砖讗诪专 专' 讬爪讞拽 讗诪专 专' 讬讜讞谞谉: 诪讘专讻讬谉 讘专讻转 讞转谞讬诐 讘注砖专讛 讻诇 砖讘注讛 讬诪讬诐 砖诇 讞转讜谞讛, 讜讞转谞讬诐 诪谉 讛诪谞讬谉, 讜讘专讻转 讗讘诇讬诐 讘注砖专讛 讻诇 砖讘注讛, 讜讗讬谉 讗讘诇讬诐 诪谉 讛诪谞讬谉. 讜讗诐 谞驻专砖 讻驻讬 砖讛住讘专谞讜 砖讘专讻转 讗讘诇讬诐 讛讬讗 讘专讻讛 讘专讞讘讛 鈥� 讘专讻转 专讞讘讛 讻诇 砖讘注讛 诪讬 讗讬讻讗 [讛讗诐 讬砖]? 讛诇讜讗 注讜砖讬诐 讗讜转讛 专拽 驻注诐 讗讞转, 讻讗砖专 讞讜讝专讬诐 诪讛诇讜讜讬讬转 讛诪转! 讜诪砖讬讘讬诐: 诪砖讻讞转 诇讛 [诪讜爪讗 讗转讛 讗讜转讛] 讘讝诪谉 砖讛讬讜 砖诐 驻谞讬诐 讞讚砖讜转, 讻诇讜诪专, 讻砖讘讗讜 讗谞砖讬诐 砖诇讗 讛讬讜 砖诐 讘砖注转 讛诇讜讜讬讬讛, 讜讘砖讘讬诇诐 谞讗诪专讬诐 诪讞讚砖 讚讘专讬 讛住驻讚 讜谞讬讞讜诐 讜讘转讜讱 讝讛 讙诐 讛讘专讻讛 讛谞讗诪专转 讘专讞讘讛.


讗 诪住驻专讬诐, 讻讬 讛讗 [讻诪讜 诪注砖讛 讝讛] 砖专讘 讞讬讬讗 讘专 讗讘讗 诪拽专讬 讘谞讬讛 [诪诇诪讚 讛诪拽专讗 诇讘谞讬讜] 砖诇 专讬砖 诇拽讬砖 讛讜讛 [讛讬讛], 讜讗诪专讬 诇讛 [讜讬砖 讗讜诪专讬诐] 讻讬 诪转谞讬 讘专讬讛 [诪诇诪讚 讛诪砖谞讛 诇讘谞讬讜] 砖诇 专讬砖 诇拽讬砖 讛讜讛 [讛讬讛]. 砖讻讬讘 诇讬讛 讬谞讜拽讗 [诪转 诇讜 讬诇讚] 诇专讘 讞讬讬讗 讘专 讗讘讗. 讬讜诪讗 拽诪讗 [讬讜诐 专讗砖讜谉] 诇讗 讗讝诇 [讛诇讱] 专讬砖 诇拽讬砖 诇讙讘讬讛 [讗诇讬讜] 诇谞讞诪讜. 诇诪讞专 讚讘专讬讛 [诇诪讞专转讜, 诇拽讞 讗讜转讜] 讗转 讬讛讜讚讛 讘专 谞讞诪谞讬 诪转讜专讙诪谞讬讛 [诪转讜专讙诪谞讜] 诇谞讞诐 讗转 专讘 讞讬讬讗 讘专 讗讘讗. 讗诪专 诇讬讛 [诇讜] 专讬砖 诇拽讬砖 诇诪转讜专讙诪谉: 拽讜诐 讗讬诪讗 诪诇转讗 讻诇 拽讘讬诇 讬谞讜拽讗 [注诪讜讚 讗诪讜专 讚讘专 讻谞讙讚, 讘注谞讬谉, 讛转讬谞讜拽]. 驻转讞 讜讗诪专 驻住讜拽 讝讛, 谞讗诪专: "讜讬专讗 讛' 讜讬谞讗抓 诪讻注住 讘谞讬讜 讜讘谞转讬讜" (讚讘专讬诐 诇讘, 讬讟), 讻诇讜诪专, 讚讜专 砖讗讘讜转 诪谞讗爪讬诐 诇讛拽讚讜砖 讘专讜讱, 讛讜讗 讻讜注住 注诇 讘谞讬讛诐 讜注诇 讘谞讜转讬讛诐 讜讛诐 诪转讬诐 讻砖讛诐 拽讟谞讬诐.


讜讗讬讻讗 讚讗诪专讬 [讜讬砖 砖讗讜诪专讬诐] 砖讗讜转讜 讬诇讚 砖诪转 诇讗 转讬谞讜拽 讛讬讛 讗诇讗 讘讞讜专 讛讜讛 [讛讬讛]. 讜讛讻讬 拽讗诪专 诇讬讛 [讜讻讱 讗诪专 诇讜], 驻住讜拽 讝讛: "注诇 讻谉 注诇 讘讞讜专讬讜 诇讗 讬砖诪讞 讛' 讜讗转 讬转诪讬讜 讜讗转 讗诇诪谞转讬讜 诇讗 讬专讞诐 讻讬 讻诇讜 讞谞祝 讜诪专注 讜讻诇 驻讛 讚讘专 谞讘诇讛 讘讻诇 讝讗转 诇讗 砖讘 讗驻讜 讜注讜讚 讬讚讜 谞讟讜讬讛" (讬砖注讬讛 讟, 讟讝). 讜诪住讘讬专讬诐: 诪讗讬 [诪讛 讻讜讜谞转讜 讘谞讗诪专] "讘讻诇 讝讗转... 讜注讜讚 讬讚讜 谞讟讜讬讛"? 讗诪专 专讘 讞谞谉 讘专 专讘: 讛讻诇 讬讜讚注讬谉 讻诇讛 诇诪讛 谞讻谞住讛 诇讞讜驻讛, 砖讛讬讗 谞讻谞住转 诇讛讬讘注诇, 讗诇讗 砖讗讬谉 诇讗讚诐 诇讚讘专 讘讚讘专讬诐 讗诇讛 砖诇讗 诇爪讜专讱, 砖讻诇 讛诪谞讘诇 驻讬讜, 讜诪讜爪讬讗 讚讘专 谞讘诇讛 诪驻讬讜, 讗驻讬诇讜 谞讞转诐 诇讜 讙讝专 讚讬谞讜 砖诇 砖讘注讬诐 砖谞讛 诇讟讜讘讛 讘讻诇 讝讗转 谞讛驻讱 注诇讬讜 诇专注讛.


诇注讬拽专 讛讚讘专 讘讬谉 讘谞讜住讞 讝讛 讜讘讬谉 讘谞讜住讞 讝讛, 砖讜讗诇讬诐: 讗转讗 诇谞讞讜诪讬 [讛讜讗 讘讗 诇谞讞诐] 鈥�/span> 讜讛专讬 爪注讜专讬 拽诪爪注专 诇讬讛 [诪爪注专 讛讜讗 讗讜转讜] 讘讚讘专讬诐 讗诇讛, 砖讗讜诪专 诇讜 砖诪驻谞讬 讞讟讗讬讜 诪转 讛讬诇讚! 讜诪砖讬讘讬诐: 讛诪谞讞诐 诇讗 专爪讛 诇讜诪专 砖诪驻谞讬 讞讟讗讬讜 砖诇讜 诪转 讛转讬谞讜拽, 讗诇讗 讛讻讬 拽讗诪专 诇讬讛 [讻讱 讗诪专 诇讜]: 讞砖讬讘 讗转 诇讗转驻讜住讬 讗讚专讗 [讞砖讜讘 讗转讛 诇讛讬转驻住 注诇 注讜讜谉 讛讚讜专], 砖讚讜讜拽讗 讛爪讚讬拽讬诐 谞注谞砖讬诐 讘注讜讜谞讜转 讚讜专 讞讜讟讗.


诇讗讞专 诪讻谉 讗诪专 诇讬讛 [诇讜] 专讬砖 诇拽讬砖: 拽讜诐 讗讬诪讗 诪诇转讗 [注诪讜讚 讗诪讜专 讚讘专] 讻谞讙讚 砖讘讞讜 砖诇 讛拽讚讜砖 讘专讜讱 讛讜讗. 驻转讞 讜讗诪专 讛诪住驻讬讚: "讛讗诇 讛讙讚讜诇 讘专讜讘 讙讚诇讜, 讗讚讬专 讜讞讝拽 讘专讜讘 谞讜专讗讜转, 诪讞讬讛 诪转讬诐 讘诪讗诪专讜, 注讜砖讛 讙讚讜诇讜转 注讚 讗讬谉 讞拽专 讜谞驻诇讗讜转 注讚 讗讬谉 诪住驻专. 讘专讜讱 讗转讛 讛' 诪讞讬讛 讛诪转讬诐".


讜注讜讚 讗诪专 诇讬讛 [诇讜]: 拽讜诐 讗讬诪讗 诪诇转讗 [注诪讜讚 讗诪讜专 讚讘专] 讻谞讙讚 讗讘诇讬诐, 驻转讞 讜讗诪专: "讗讞讬谞讜 讛诪讬讜讙注讬诐, 讛诪讚讜讻讗讬谉 讘讗讘诇 讛讝讛, 转谞讜 诇讘讘讻诐 诇讞拽讜专 讗转 讝讗转; 讝讗转 讛讬讗 注讜诪讚转 诇注讚, 谞转讬讘 讛讜讗 诪砖砖转 讬诪讬 讘专讗砖讬转". 讻诇讜诪专, 讛诪讜讜转 讛讜讗 讚讘专 讛拽讬讬诐 诪砖砖转 讬诪讬 讘专讗砖讬转 讜讛讻诇 讬讜讚注讬诐 砖讝讛 讙讜专诇讜 砖诇 讗讚诐, 专讘讬诐 砖转讜 讗转 "讻讜住 讛转专注诇讛" 砖诇 讛诪讜讜转, 讜专讘讬诐 讬砖转讜, 讻诪砖转讛 专讗砖讜谞讬诐 讻讱 诪砖转讛 讗讞专讜谞讬诐. 讗讞讬谞讜, 讘注诇 谞讞诪讜转 讬谞讞诐 讗转讻诐. 讘专讜讱 诪谞讞诐 讗讘诇讬诐".


讗诪专 讗讘讬讬 讻讛注专讛 诇讙讘讬 谞讜住讞 讝讛: "专讘讬诐 砖转讜" 鈥� 诇讬诪讗 [砖讬讗诪专], "专讘讬诐 讬砖转讜" 鈥� 诇讗 诇讬诪讗 [讗诇 讬讗诪专] 讜讻谉 "诪砖转讛 专讗砖讜谞讬诐" 鈥� 诇讬诪讗 [砖讬讗诪专], "诪砖转讛 讗讞专讜谞讬诐" 鈥� 诇讗 诇讬诪讗 [讗诇 讬讗诪专], 讜诪讚讜注 鈥� 砖讗诪专 专' 砖诪注讜谉 讘谉 诇拽讬砖, 讜讻谉 转谞讗 诪砖诪讬讛 [砖谞讛 讛讞讻诐 诪砖诪讜] 砖诇 专' 讬讜住讬: 诇注讜诇诐 讗诇 讬驻转讞 讗讚诐 驻讬讜 诇砖讟谉 讜讗诇 讬驻专砖 讗驻砖专讜讬讜转 砖诇 驻讜专注谞讜转 砖讘注转讬讚. 讗诪专 专讘 讬讜住祝: 诪讗讬 拽专讗 [诪讛 讛讻转讜讘, 讛讻转讜讘] 讛诪诇诪讚 注诇 讻讱 鈥� 砖诪转讞讬诇讛 讗诪专 讛谞讘讬讗 "讻住讚诐 讛讬讬谞讜 诇注诪专讛 讚诪讬谞讜" (讬砖注讬讛 讗, 讟). 诪讗讬 讗讛讚专 诇讬讛 [讜诪讛 讛讞讝讬专, 讛砖讬讘 诇讜 诇谞讘讬讗]? 鈥� "砖诪注讜 讚讘专 讛' 拽爪讬谞讬 住讚诐 讛讗讝讬谞讜 转讜专转 讗诇讛讬谞讜 注诐 注诪讜专讛" (讬砖注讬讛 讗, 讬). 讻诇讜诪专, 讻讬讜谉 砖专拽 注砖讛 讛砖讜讜讗讛 诇专注讛 ("讻住讚讜诐"), 谞驻转讞 讛驻转讞 讜讛讚讘专 讛讝讛 诪讙讬注 讗讞专 讻讱 诇讬讚讬 诪诪砖讜转 ("拽爪讬谞讬 住讚讜诐").


讜注讜讚 讗诪专 诇讬讛 [诇讜] 专讬砖 诇拽讬砖 诇诪转讜专讙诪谉: 拽讜诐 讗讬诪讗 诪诇转讗 [注诪讜讚 讗诪讜专 讚讘专] 讻谞讙讚 诪谞讞诪讬 讗讘诇讬诐. 驻转讞 讜讗诪专: "讗讞讬谞讜 讙讜诪诇讬 讞住讚讬诐 讘谞讬 讙讜诪诇讬 讞住讚讬诐, 讛诪讞讝讬拽讬诐 讘讘专讬转讜 砖诇 讗讘专讛诐 讗讘讬谞讜, 砖谞讗诪专: "讻讬 讬讚注转讬讜 诇诪注谉 讗砖专 讬爪讜讛 讗转 讘谞讬讜 讜讗转 讘讬转讜 讗讞专讬讜 讜砖诪专讜 讚专讱 讛' 诇注砖讜转 爪讚拽讛 讜诪砖驻讟" (讘专讗砖讬转 讬讞, 讬讟). 讗讞讬谞讜, 讘注诇 讛讙诪讜诇 讬砖诇诐 诇讻诐 讙诪讜诇讻诐. 讘专讜讱 讗转讛 诪砖诇诐 讛讙诪讜诇".


讗诪专 诇讬讛 [诇讜] 注讜讚: 拽讜诐 讗讬诪讗 诪诇转讗 [注诪讜讚 讗诪讜专 讚讘专] 讻谞讙讚 讻诇 讬砖专讗诇. 驻转讞 讜讗诪专: "专讘讜谉 讛注讜诇诪讬诐, 驻讚讛 讜讛爪诇, 诪诇讟, 讛讜砖注 注诪讱 讬砖专讗诇 诪谉 讛讚讘专, 讜诪谉 讛讞专讘, 讜诪谉 讛讘讬讝讛, 讜诪谉 讛砖讚驻讜谉, 讜诪谉 讛讬专拽讜谉, 讜诪讻诇 诪讬谞讬 驻讜专注谞讬讜转 讛诪转专讙砖讜转 讜讘讗讜转 诇注讜诇诐, 讟专诐 谞拽专讗 讜讗转讛 转注谞讛. 讘专讜讱 讗转讛 注讜爪专 讛诪讙驻讛". 讜诇注谞讬讬谞谞讜 诇诪讚谞讜 砖驻注诪讬诐 诪讘专讻讬诐 讻诪讛 讘专讻讜转 诇讗 专拽 讘讬讜诐 讛拽讘讜专讛 讗诇讗 诇讗讞专 诪讻谉.


讘 讻讬讜谉 砖讚讜讘专 讻讗谉 讘谞讞诪转 讗讘诇讬诐, 诪讘讬讗讬诐 诪讛 砖讗诪专 注讜诇讗 讜讗诪专讬 诇讛 [讜讬砖 讗讜诪专讬诐] 讻讬 讘诪转谞讬转讗 转谞讗 [讘讘专讬讬转讗 讛讬讗 砖谞讜讬讬讛]: 注砖专讛 讻讜住讜转 砖诇 讬讬谉 转拽谞讜 讞讻诪讬诐 诇砖转讜转 讘讘讬转 讛讗讘诇: 砖诇砖讛 诪讛诐 砖讜转讬诐 拽讜讚诐 讗讻讬诇讛, 讻讚讬 诇驻转讜讞 讗转 讘谞讬 诪注讬讜 砖讬讛讬讛 诇讜 转讬讗讘讜谉 诇讗讻讜诇. 砖诇砖讛 砖讜转讬诐 讘转讜讱 讛讗讻讬诇讛, 讻讚讬 诇砖专讜转 讗讻讬诇讛 砖讘诪注讬讜 砖诇 讛讗讘诇, 讻讚讬 砖讛讗讜讻诇 讬转注讻诇 讛讬讟讘. 讜讗专讘注讛 砖讜转讬诐 诇讗讞专 讗讻讬诇讛: 讗讞讚 讻谞讙讚 讘专讻转 "讛讝谉" 砖讘讘专讻转 讛诪讝讜谉, 讜讗讞讚 讻谞讙讚 讘专讻转 讛讗专抓 砖讘讛, 讜讗讞讚 讻谞讙讚 讘专讻转 "讘讜谞讛 讬专讜砖诇讬诐", 讜讗讞讚 讻谞讙讚 讘专讻转 "讛讟讜讘 讜讛诪讟讬讘". 砖注诇 讻诇 讘专讻讛 砖讜转讛 讗转 讛讻讜住 讜诪讬讚 诪讜讝讙讬诐 诇讜 讻讜住 诇爪讜专讱 讛讘专讻讛 砖诇讗讞专讬讛.


诇讗讞专 讝诪谉 讛讜住讬驻讜 注诇讬讛诐 讗专讘注讛 讻讜住讜转 谞讜住驻讬诐: 讗讞讚 讻谞讙讚 讞讝谞讬 (砖诪砖讬) 讛注讬专 砖诪转注住拽讬诐 讘讛诇讜讜讬讬转 讛诪转 讜讘砖讗专 爪讜专讻讬 讛爪讬讘讜专. 讜讗讞讚 讻谞讙讚 驻专谞住讬 讛注讬专 砖讛讬讜 诪住讬讬注讬诐 讘诪讬诪讜谉 拽讘讜专转 注谞讬讬诐 讜讘转拽谞转诐. 讜讗讞讚 讻谞讙讚 讘讬转 讛诪拽讚砖 讻讝讻专讜谉 诇讘讬转 讛诪拽讚砖 砖谞讞专讘. 讜讗讞讚 讻谞讙讚 专讘谉 讙诪诇讬讗诇. 讛转讞讬诇讜 讘讗讜驻谉 讝讛, 讘专讬讘讜讬 砖转讬讬转 讬讬谉, 讜讛讬讜 砖讜转讬谉 讜诪砖转讻专讬谉, 讻讬讜谉 砖砖转讜 讻讜住讜转 专讘讜转 讻诇 讻讱. 讛讞讝讬专讜 讛讚讘专 诇讬讜砖谞讛, 砖诇讗 讬砖转讜 讬讜转专 诪注砖专.


讜诪住讘讬专讬诐: 诪讗讬 [诪讛] 注谞讬谉 讝讛 砖诇 专讘谉 讙诪诇讬讗诇 砖讛讬讜 诪讝讻讬专讬诐 讗讜转讜 诇讟讜讘 讘讘讬转 讛讗讘诇? 讚转谞讬讗 [砖讻谉 砖谞讬谞讜 讘讘专讬讬转讗]: 讘专讗砖讜谞讛 讛讬转讛 讛讜爪讗转 讛诪转 诇拽讘讜专讛, 讻诇讜诪专, 讛讜爪讗讜转 讛拽讘讜专讛, 拽砖讛 诇拽专讜讘讬讜 讬讜转专 诪诪讬转转讜, 讻讬 讛讬讜 谞讜讛讙讬诐 讘讻诇 诪讬谞讬 驻讗专, 讜讛讬讛 讛讚讘专 讙讜专诐 诇讛讜爪讗讜转 诪专讜讘讜转 诪讗讚 讜讛讬讛 讛讚讘专 诪讻讘讬讚 讘讬讜转专, 注讚 砖讛讬讜 诪谞讬讞讬诐 讗讜转讜 讜讘讜专讞讬谉. 注讚 砖讘讗 专讘谉 讙诪诇讬讗诇 讜谞讛讙 拽诇讜转 (讝诇讝讜诇) 讘注爪诪讜, 讜爪讬讜讜讛 讜讛讜爪讬讗讜讛讜 讘讻诇讬 驻砖转谉 讜诇讗 讘讘讙讚讬诐 诪驻讜讗专讬诐 讜讘讗讜驻谉 诪驻讜讗专. 讜谞讛讙讜 讻诇 讛注诐 讗讞专讬讜 诇讛讜爪讬讗 讘讻诇讬 驻砖转谉, 讜注诇 讬讚讬 讻讱 讛讜拽诇 讛注讜诇 讛专讘讛, 讜诪砖讜诐 讻讱 讛讝讻讬专讜 讗讜转讜 诇砖讘讞. 讗诪专 专讘 驻驻讗: 讜讛讗讬讚谞讗 [讜讘讝诪谞谞讜, 讘讚讜专谞讜] 谞讛讜讙 注诇诪讗 [谞讜讛讙 讛注讜诇诐, 谞讜讛讙讬诐] 讗驻讬诇讜 讘爪专讚讗 讘专 讝讜讝讗 [讘讘讚 驻砖讜讟 砖注讜诇讛 讝讜讝 讗讞讚] 诇拽讘讜专 讗转 讛诪转, 讜讗讬谉 诪拽驻讬讚讬诐 讘讘讙讚讬诐.


讙 讜砖讜讘 讗谞讜 讞讜讝专讬诐 诇注谞讬谉 讛专讗砖讜谉, 诇注爪诐 讛讘注讬讜转 讛诪专讻讝讬讜转 砖诇 讛诪住讻转. 讗诪专 专' 讗诇注讝专:

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

